Fa vint-i-cinc anys que VilaWeb va començar a caminar. Ara, amb tota l'experiència acumulada, sabem que si aconseguim prou suport podem elevar la potència a 25 i fer el millor diari del món. Digital, català i en català. Ens ajudeu a fer-ho possible?

El Tribunal Suprem espanyol maniobra per apartar l’advocat Gonzalo Boye de la defensa dels exiliats. Dimarts, la sala tercera va multar Carles Puigdemont, Toni Comín i la coalició Lliures per Europa amb 3.000 euros per ‘mala fe processal i temeritat’ per un recurs que havien presentat contra la Junta Electoral espanyola.

En el punt cinquè de la interlocutòria, la sala tercera demanava que es traslladés la resolució al Col·legi d’Advocats de Madrid (ICAM), del qual Boye és membre. A més, citava l’apartat quart de l’article 247 de la llei d’enjudiciament civil, que preveu que si un tribunal considera que un professional –advocat– ha actuat de mala fe, es traslladi el cas als col·legis professionals per si ‘procedís la imposició d’alguna sanció disciplinària’.

El Suprem no pot actuar contra Boye, però obre la porta perquè el Col·legi d’Advocats de Madrid sí que ho faci. I en què pot consistir una possible sanció? Hi ha diversos rangs. Des d’una amonestació privada o pública fins a la suspensió de l’exercici professional durant dos anys i l’expulsió del col·legi.

Quan va publicar-se la interlocutòria, l’advocat va fer un piulet críptic: ‘A Espanya, com a Turquia, ser advocat s’està convertint en una professió d’alt risc.’

En España, como en Turquía, ser abogado se está convirtiendo en profesión de alto riesgo… — Gonzalo Boye (@boye_g) July 9, 2019

En declaracions a VilaWeb, Boye ha dit: ‘El Tribunal Suprem està molest amb la línia de defensa que seguim i vol privar el president Puigdemont i la resta d’exiliats del seu advocat. Res del que s’ha fet davant aquest tribunal, ni en cap altre, no és constitutiu de cap mena de conducta reprensible.’

Preguntat per l’actuació que pot emprendre el Col·legi d’Advocats de Madrid, Boye reivindica que el col·legi actuï en defensa dels col·legiats ‘en aquesta mena d’abusos d’autoritat’. ‘Confio que el Col·legi de Madrid actuarà així, i més tenint present que no és el primer intent de separar-me de les defenses.’

Querelles i l’enfrontament amb l’ICAM

Boye denuncia que ja havien provat d’apartar-lo. Va ser entre l’entre agost i el setembre del 2018, quan una traducció errònia d’un fragment de la demanda presentada a Bèlgica contra el magistrat Pablo Llarena va portar la premsa espanyola a voler desprestigiar-lo, acusant-lo d’haver manipulat la demanda i de voler enganyar la justícia belga, a més de rebre amenaces i insults per fer la seva feina. Un relat que va caure per si sol quan va resoldre’s l’error i la demanda va continuar tramitant-se.

Boye va demanar l’empara del Col·legi d’Advocats de Madrid, però el Col·legi va negar-li-la i, a més, va tancar files amb la justícia espanyola i va defensar Llarena. Boye va renunciar a fer classes al centre d’estudis de l’ICAM i va rebre el suport del Consell de l’Advocacia Catalana, que representa els catorze col·legis d’advocats de Catalunya.

Paral·lelament, Vox i l’entitat Movimento 24DOS, de juristes de perfil ultradretà i filofranquista, van presentar una querella contra Boye, i també contra els exiliats i la jutgessa belga que havia admès a tràmit la demanda contra Llarena. Els acusaven de prevaricació, usurpació de funcions i presentació de traducció falsa i falsedat documental. Entre els querellants, hi havia un ex-jutge del Suprem, Adolfo Prego, que fa apologia del franquisme i que ha estat l’advocat de María Dolores de Cospedal; i també el catedràtic Nicolás González-Cuéllar, que és l’editor dels llibres que publica el jutge Manuel Marchena. L’Audiència espanyola, però, va arxivar les querelles.

Un degà amb simpaties per Vox

El degà del Col·legi d’Advocats de Madrid, José María Alonso, ha mostrat simpaties per Vox. El 25 de juny, va desvincular el partit ultra de l’extrema dreta europea i va mostrar-se favorable a l’entrada de Vox en governs municipals i autonòmics a l’estat espanyol si respectava ‘les regles del joc’ i si no deia ‘barbaritats’ de les lleis de gènere. ‘Si segueixen aquesta línia, que no entrin de cap manera’, va dir en un esmorzar informatiu sobre la possibilitat que Vox facilités la investidura d’Isabel Díaz Ayuso (PP) amb el suport de Ciutadans a la Comunitat de Madrid. També va dir que donaria suport a qualsevol govern que fos eficaç i que solucionés els problemes dels ciutadans, especialment dels advocats.

Boye ja va criticar-lo durament al setembre per no haver defensat els col·legiats i per haver atacat les autoritats belgues. Abans que comencés el judici contra el procés, l’advocat també va retreure que el degà es posicionés contra la presència d’observadors internacionals.